Onwettige goudprosessering in Pelgrimsrus ontdekFoto verskaf deur die Valke Thabang Ntsibane (34) van Lesotho het Vrydag in die Graskop-landdroshof verskyn in verband met onwettige mynboubedrywighede. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Ntsibane is Donderdag deur Nelspruit se eenheid wat ernstige georganiseerde misdaad ondersoek, die nasionale ingrypingseenheid en misdaadintelligensie in hegtenis geneem. “Die operasie is in Pelgrimsrus uitgevoer met ŉ fokus op onwettige mynboubedrywighede. Ntsibane het ŉ onwettige goudprosesseringslaboratorium bedryf. Die span het beslag gelê op die goudhoudende materiaal en kontant wat in die verdagte se besit gevind is.” Hy staan tereg op aanklag van die oortreding van die Wet op Edelmetale en Immigrasiewet. Die saak is tot 15 September uitgestel vir ŉ formele aansoek om borgtog en om die status van die verdagte in die land te bepaal.